Napanelo paiwikile yalyulo muliduva lyolyo litandi lyaishumana,
vakwoda vake pavavéle po nnango vàshimile kwamwaa wakuvajopa vayuda,
Yesu andíinjila kwimila shing'ati shave kutwala kushidoni,
“Amani ipagwe namu mwenu!”
Akatangole davo andívalodya manda ake na mulumbau.
Bai vakwoda vandípuwanga namene pavangwene Umu.
Napanelo Yesu andívaulila kavili kushidoni,
“Amani ipagwe namu mwenu!
Kenga mo mwangutumidididye nangu Atata,
nanangu ninkuntumidya mwenu.”
Napavedoni,
andívavaedya Imumu kutwala kushidoni,
“Pwashalela Imumu Wanashwe!
Mukannivaliva munu madambi ake,
munu ajo madambi ake andalivalivigwa.
Napane mukanannivaliva munu madambi ake,
munu ajo madambi ake halivalivigwa.”
Yesu ankulilodya kumwe Tome
Napanelo Tome aijá áshimanyika Didimu,
nkwóda jumo pakati pa avalá kumi na mbili,
hapagwíte mulyutu alyo muwakati wavaumilidíle Yesu vavagwe.
Vavagwe kutwala kumwaulila doni,
“Tundimwona Umu!”
Kanji nae kushidoni,
“Nangu ndikanona makwanda amishumali mmakono mwake,
ndikanajela shala shangu pavankamadile mishumali na ndikanajela lyanda lyangu mulumbau,
hangukulupila.”
Ishumana imo ikapite,
vakwoda vake vandípagwa kavili pamo;
nanae Tome kupagwa popo.
Ata ikava kenga milango vandígalola,
Yesu andílyumilidya pakati pave kutwala kushidoni,
“Amani ipagwe namu mwenu.”
Napane Yesu andímwaulila Tome kushidoni,
“Jela shala shako apa,
lola manda angu.
Nyalodya nkono utwale ujele ndimbau.
Haunauke mushu muungakulupila kanji kulupila.”
Tome kushidoni,
“Umu wangu na Nnungu wangu!”
Yesu kutwala kumwaulila doni,
“Ukulupila mwaa wakungwona?
Vaalaligwe avalá vákagwene kanji vandikulupila.”
Yesu andítenda vimanyikilo vinji vyoe pamevo pavakwoda vake víkaandikigwe mulibuku ali.
Avi vindyandikigwa pakulota mwenu mukulupile doni,
Yesu ni Klistu Mwanagwe Nnungu na kwakunkulupila,
mupate shingumi palina lyake.